# Maria Remei Hofmann i Roldós

Maria Remei Hofmann i Roldós, coneguda professionalment com a Mey Hofmann (Barcelona, Barcelonès, 11 de juny de 1946 - Barcelona, Barcelonès, 3 de maig de 2016) va ser una destacada cuinera catalana, que ha estat considerada com la cuinera pionera de l'hostaleria catalana.
Filla de Gerhard Hofmann, un enginyer alemany de Baden-Württemberg, i d'una catalana de l'Empordà que havia estat concertista de piano, va estudiar al Liceu francès de Barcelona, estudià hostaleria a Alemanya. Abans de ser cuinera, però, havia estudiat arquitectura d'interiors, ciències econòmiques i gemmologia. L'any 1983, al barri de la Ribera de Barcelona, obrí una escola d'hostaleria, que esdevingué pionera en la renovació i la difusió de la gastronomia catalana. Posteriorment obrí, també a Barcelona, el Restaurant Hofmann (1992) orientat a facilitar les pràctiques als alumnes de l'escola, la Pastisseria Hofmann (2008), l'Espai de degustació Hofmann (2012), el Racó Hofmann, dins del mateix restaurant (2014), la Taverna Hofmann (2014) i el Hofmann Bistrot (2016). També va col·laborar amb empreses del sector alimentari i amb la Universitat Autònoma de Barcelona.
Es va casar amb 20 anys, va tenir una filla i poc després es va divorciar. Ja divorciada, va obrir un negoci de joieria i començà a fer classes de cuina en un local d'articles d'hostaleria del barceloní carrer de Ferran, fins que, animada pels amics i familiars, fundà el 1983, al carrer Argenteria, la seva pròpia escola de cuina, per la qual han passat més de 2000 alumnes, i han sortit prestigiosos cuiners i reconeguts xefs que han acabat triomfant a tot el planeta. Entre els seus alumnes destaquen els germans bessons Sergio i Javier Torres (Dos Cielos), Jordi Esteve (Nectari), Arnau Bosch (Restaurant Can Bosch), el pastisser Josep Maria Rodríguez, Aitor Zabala. I entre els seus mestres tingué primeres figures de la gastronomia, com Juan María Arzak o Alain Ducasse.
Després d'haver superat anteriorment dos càncers, el maig del 2016, aquesta malaltia va acabar amb la seva vida, després de ser novament diagnosticada el gener d'aquest mateix any.

## Reconeixements

L'any 2004 el seu restaurant obtingué una estrella Michelin, i el 2016 l'Escola Hofmann rebé el Premi Especial de l'Acadèmia Catalana de Gastronomia i Nutrició.

## Publicacions

* Fuego y pasión en la cocina
* Socorro tengo invitados
* Las recetas de Mey Hoffmann

## Referències

* 1 2 3 4 «.xml Maria Remei Hofmann i Roldós». Gran Enciclopèdia Catalana. Barcelona: Grup Enciclopèdia Catalana.
* ↑ Islas, Ana Luisa «Maestra de cocineros. Necrológica May Hofmann en Barcelona». ABC, 22-02-2017.
* 1 2 3 Jolonch, Cristina «El adiós dulce de una gran maestra. Mey Hofmann (1946-2016), cocinera y creadora de la escuela de cocina Hofmann». La Vanguardia, 04-05-2016 [Consulta: 4 juny 2019].
* 1 2 «Muere Mey Hofmann, cocinera pionera de la hostelería catalana». El Mundo, 04-05-2016 [Consulta: 4 juny 2019].
* 1 2 Jolonch, Cristina «Muere la cocinera Mey Hofmann. La prestigiosa creadora de la escuela Hofmann ha fallecido esta mañana en Barcelona víctima de un cáncer». La Vanguardia, 03-05-2016 [Consulta: 4 juny 2019].
* ↑ «Mey Hofmann». Biblioteca Virtual. Diputació de Barcelona. [Consulta: 4 juny 2019].
* ↑ «Fallece Mey Hofmann, fundadora de la escuela de cocina Hoffmann de Barcelona. La chef, de 69 años, creó su célebre escuela de cocina en 1983». ABC, 03-05-2016 [Consulta: 4 juny 2019].

## Enllaços externs

* Entrevista a Mey Hofmann a Televisió de Catalunya realitzada per Jaume Barberà dins del programa "Singulars" l'any 2009